A László király által Franciaországból behívott bencés szerzetesek számára 1091 és 1095 között építtetett apátság a kor egyik legnagyobb és legelegánsabb létesítménye volt. Hozzávetőleg 2,5 hektáron terült el lombardiai román stílusban építve. Az apátság szerzeteseit a Saint-Gilles-i apátság küldte Magyarországra. Valamennyien franciák voltak, s az alapítás után is még hosszú időn át minden barátot Franciaországból küldtek ide. Egyikük volt az a Gallus Anonymus nevű krónikás, aki találkozott a bűnbocsánatért Somogyvárra elzarándokoló III. Boleszláv lengyel fejedelemmel, majd annak krakkói udvarában 1115 körül megírta a Lengyel krónikát. A mű számos magyar történelmi adatot is tartalmaz.